
Közepes fokú aorta-stenosissá való visszaminősítés prediktorai hibrid echokardiográfiás és CT-angiográfiás aortabillentyű területszámítással

Kulcsszavak: aorta stenosis; hibrid-AVA; TAVI
Bevezetés: A bal kamrai kiáramlási pálya (LVOT) anatómiai alakja miatt az echokardiográfia (echo) alulbecsülheti az aortabillentyű területét (AVA). A kardiális CT-vel kombinált echo paraméterekkel számolt AVA (hibrid-AVA) pontosabb becslést adhat az aortabillentyű területéről, így esetenként súlyos aorta sztenózis (AS) átminősítését eredményezheti közepes AS-re. Célkitűzésünk a súlyos AS-ból közepes AS-be történő reklasszifikáció prevalenciájának meghatározása transzkatéteres aortabillentyű beültetésen (TAVI) átesett betegpopulációban, valamint az átminősítés lehetséges antropometriai és echoval mért prediktorainak azonosítása.
Módszerek: Intézetünkben 2021.01.01-2022.12.31 közt TAVR-en átesett konszekutív betegeket vizsgáltunk. A hibrid-AVA-t a CT-alapú LVOT-terület és az echo Doppler paraméterek segítségével számítottuk ki. Bland-Altman-analízist alkalmaztunk az echo- és CT-mérések közötti szisztematikus különbségek értékelésére, míg a multivariáns logisztikus regressziót az átminősítés lehetséges prediktorainak azonosítására.
Eredmények: 420 beteget elemeztünk (221 nő, átlagéletkor:79±7 év). Az Echo LVOT-átmérő (20±2mm) szignifikánsan kisebb volt az átlagos (25±3 mm) CT-LVOT-átmérőnél (p<0,001). Az echo-AVA és a hibrid-AVA közötti átlagos különbség -0,3±0,2 cm2 volt (95% limit of agreement: -0,65; 0,04). A hibrid-AVA alkalmazása 119 beteget (28%) sorolt át súlyos AS-ből közepes AS-be. Multivariáns modellben a férfi nem (OR: 3,0 [95%CI: 1,2; 7,8], p=0.02), BSA (OR: 1.3 [95%CI: 1.0; 1.6], p=-0.03) és a Doppler-index (LVOT-VTI/Ao-VTI, OR: 1.4 [95%CI: 1.3;1.6], p<0.001) szignifikánsan növelte a reklasszifikáció esélyét.
Megbeszélés: CT alapú hibrid-AVA technikával a TAVR-en áteső betegek közel 30% közepes AS-al rendelkezhet. A férfi nem, nagyobb testfelszín és Doppler index segítségével azonosíthatók lehetnek azon betegek, akik esetében szükséges lehet echon kívül CT alapú, hibrid-AVA meghatározás is az AS pontos megítélésére.



